## Rješenje Ustavnog suda Republike Hrvatske broj: U-III-2215/2001 od 14. studenoga 2003.

### NN 193/2003 (9.12.2003.), Rješenje Ustavnog suda Republike Hrvatske broj: U-III-2215/2001 od 14. studenoga 2003.

# USTAVNI SUD REPUBLIKE HRVATSKE

3048

Ustavni
sud Republike Hrvatske, u Vijeću trojice za odlu­či­vanje o ustavnim tužbama, u
sastavu sudac Milan Vuković, pred­sjednik Vijeća, te suci Ivan Matija i Jasna
Omejec, članovi Vijeća, u postupku pokrenutom ustavnom tužbom A. Z. iz O.,
kojeg zastupa D. S. i A. Č., odvjetnici iz O., na sjednici održanoj 14.
studenoga 2003. godine, jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1.
Ustavna tužba podnijeta je protiv presude Županijskog suda u Osijeku, broj: Gž-2565/00-2
od 3. studenoga 2000. godine. Tom presudom odbijena je žalba podnositelja (tuženika
u parnič­nom postupku radi naknade štete) i potvrđena je presuda Općinskog suda
u Osijeku, broj: Pr-953/97 od 12. rujna 2000. godine, kojom je podnositelju
ustavne tužbe naloženo da tužitelju, JP »N. N.« iz Z., isplati određeni iznos
naknade štete.

2. Iz sadržaja ustavne tužbe i priložene
dokumentacije proizlazi da je rješenjem Općinskog suda u Osijeku, broj: Ovr-275/01
od 24. svibnja 2001. godine, utemeljenom na pravomoćnoj i ovršnoj, uvodno
navedenoj presudi Općinskog suda u Osijeku, broj: Pr-953/97, određena ovrha na
nekretninama, kojih je vlasnik podnositelj ustavne tužbe (ovršenik).

Rješenjem Županijskog suda u
Osijeku, broj: Gž-2130/01-2 od 27. rujna 2001. godine, odbijena je žalba
podnositelja ustavne tužbe i u cijelosti je potvrđeno prvostupanjsko rješenje o
ovrsi.

*Ustavni sud nije nadležan za
odlučivanje.*

3. Odredba članka 62. stavka
1. Ustavnog zakona o Ustavnom sudu Republike Hrvatske (»Narodne novine«, broj
49/02 – pročišćeni tekst, u daljnjem tekstu: Ustavni zakon) propisuje:

»Svatko može podnijeti
Ustavnom sudu ustavnu tužbu ako smatra da mu je pojedinačnim aktom tijela državne
vlasti ... kojim je odlučeno o njegovim pravima i obvezama ili o sumnji ili
optužbi zbog kažnjivog djela, povrijeđeno ljudsko pravo ili temeljna sloboda
zajamčena Ustavom ... (u daljnjem tekstu: ustavno pravo).«.

Pojedinačnim aktima iz članka
62. stavka 1. Ustavnog zakona, protiv kojih je Ustavni sud nadležan pružati
ustavnosudsku zaštitu, u pravilu se imaju smatrati samo odluke donesene u
prethodno pravomoćno završenom postupku, kojima je odlučeno o pravima ili
obvezama stranaka.

4. Podnositelj ustavne tužbe
osporava presude Općinskog suda u Osijeku i Županijskog suda u Osijeku,
donijete u postupku radi naknade štete, koji postupak je prethodio donošenju
rješenja o ovrsi radi naplate iznosa te naknade štete.

Iz iznijetog slijedi da je o
pravima i obvezama podnositelja prethodno već pravomoćno odlučeno u postupku u
kojem je donijeta pravomoćna i ovršna presuda Općinskog suda u Osijeku, broj:
Pr-953/97, koju podnositelj predlaže poništiti. Protiv presuda donijetih u tom
prethodno provedenom parničnom postupku, kao i protiv eventualnih povreda učinjenih
u postupcima u kojima su one donijete, podnositelj je prije donošenja rješenja
o ovrsi, pod uvjetima propisanim Ustavnim zakonom, imao pravo Ustavnom sudu
podnijeti ustavnu tužbu radi zaštite ustavnih prava, što podnositelj nije učinio.

5.  Imajući u vidu nadležnost Ustavnog suda u postupku po­kre­nutom
ustavnom tužbom, izrijekom navedenu u točki 3. obraz­lo­ženja ovog rješenja,
polazeći od utvrđenja da podnositelj ne osporava presude kojima je pravomoćno
okončan postupak radi naknade štete, već osporava rješenja donijeta u postupku
ovrhe, provedene temeljem pravomoćne i ovršne presude, Ustavni sud utvrđuje da
nije nadležan za odlučivanje.

Ovo zbog toga što rješenje Županijskog
suda u Osijeku, broj: Gž-2130/01-2, i rješenje o ovrsi Općinskog suda u
Osijeku, broj: Ovr-275/01, prema ocjeni Ustavnog suda, ne predstavljaju pojedi­načne
akte u smislu članka 62. stavka 1. Ustavnog zakona, u svezi kojih bi Ustavni
sud mogao pružiti podnositelju ustavnosudsku zaštitu.

6. Slijedom navedenoga, na
temelju članka 72., u svezi s člankom 62. Ustavnog zakona, riješeno je kao u
izreci.

7. Odluka o objavi rješenja
temelji se na odredbi članka 29. Ustavnog zakona.

Broj:
U-III-2215/2001
Zagreb, 14. studenoga 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 193/2003-3048